text: "Mashki qanwanña wañunay kaqtinpas manan mananchasqaykichu". Hinallatataq llapankupas nirqanku. JESÚS GETSEMANÍ HUERTAPI MAÑAKUN 14,32-42 // Mt 26,36-46; Lc 22,39-46 32 Hina chayarqanku Getsemaní sutiyoq huk cheqasman, hinataq yachaqaninkunata nirqan: "Tiyaykuchis kaypi, noqataq mañakusaq". 33 Hinataq Pedrota, Santiagota hinallataq Juantapis paywan pusarikurqan hinaspa qallarirqan llakikuyta hinallataq ñak'ariyta; 34 hina paykunata nirqan: "Almay sinchi wañuy llakisqan tarikun. Kaypi qhepaychis hinallataq rikch'aychis". 35 Hinataq huch'uyta ñawparispa wikch'ukurqan pampaman hianspataq mañakurqan sichus atikuqtinqa chay hora paymanta karunchakunanta. 36Nirqanmi: "Abbá, Tayta, qanpaqqa imapis atikuqmi; noqamanta karunchay kay q'erota. Ichaqa ama noqaq munasqayqa ruwakuchunchu, ashwanpis qanpaq munasqayki". 37 Hina kutimuspa paykunata tarirqan puñushaqta, hina Pedrota nirqan: "Simón, ¿Puñunkichu? ¿Chhika manachu atinki rikch'ayta huk horallapis? 38 Rikch'aychis hinallataq mañakuychis ama wateqayman urmaykunaykichispaq; Espirituqa qhalichakunmi ichaqa ukhutaq pisi kallpa". 39 Hinaspa wakmanta purispa mañakurqan kasqanta rimaspa. 40Wakmantan kutispataq paykunata tarirqan puñushaqta imaraykuchus ñawinkuqa wisq'akuq puñuymanta hinallataq manan yacharqankuchu ima kutichinankuta. 41 Hina kinsa kaq kutitaña kutirimurqan hinataq paykunata nirqan: "Kunanmantaqa puñuychis hinallataq samaychis, kunanqa ruwasqan, chayamuntaqmi hora, Runaq Churinqa hap'ichisqa kanqa huchasapakunaq makinpi. 42 ¡Sayariychis! ¡Haku! Qayllamushanñan noqa hap'ichiq". JESUSTA HAP'INKU 14,43-52 // Mt 26,47-56; Lc 22,47-53; Jn 18,3-12 43 Chay kikin ratu pacha rimashaqtinraq chayamurqan Judas, chunka ishkayniyoqmanta huknin kaq, paywantaq ashkha runakuna espadakuna hinallataq k'aspikuna apaykusqa; paykunata kachamusqa umalliq paqokuna, qelqa yachachiqkuna kuraqkunapiwan. 44 Hap'ichiqqa yachachiq kasqa huk ch'ikuta nispa: "Pitachus noqa much'aykusaq, paymi kanqa; hap'iychis hinaspataq apaychis makilla qhawaspa". 45 Hina chayaspa kikin ratu pacha Jesusman chimpahataspa nirqan: